Andrei Nazarov

**Andrei Nazarov** (sündinud 9. jaanuaril 1965 Tallinnas) on Eesti kergejõustikutreener ja endine kümnevõistleja. 

Ta on lõpetanud 1983. aastal Tallinna 43. Keskkooli.

## Sportlastee
Lapsepõlves meeldis talle jalgpalli mängida. Kergejõustikutreeninguid alustas ta Sven Andresoo juhendamisel neljanda klassi õpilasena, mitmevõistlejana sai esimese medali ETV saatesarjas "TV 10 olümpiastarti". 

8000 punkti meheks sai Andrei Nazarov 1986. aastal ehk 21-aastaselt.

Oma suurimaks kordaminekuks tippspordis peab ta ise 1987. aastal (22-aastaselt) kümnevõistluses 8322 punkti saavutamist ja eriti asjaolu, et tal õnnestus sellega olla paar kuud Eesti rekordi omanik – kuni Valter Külvet selle 1987. aasta 19. juulil 10 punktiga ületas.
 
Tema isiklikest üksikalarekorditest püsib tänini (2026. aasta märtsi seisuga) Eesti rekordina kuni 23-aastaste vanuseklassi 110 meetri tõkkejooksu rekord 13.88, mille ta püstitas 17. mail 1987 Sotšis.

Ta on olnud spordiseltside Jõud (ETKVL Spordiklubi) ja Kalev liige.

### Saavutused
**Kümnevõistluse** isikliku rekordi 8322 punkti püstitas Nazarov 17. mail 1987 Sotšis. Ta on võistelnud kahtedel olümpiamängudel: 1992. aastal Barcelonas, kus saavutas 8052 punktiga 14. koha, ja 1996. aastal Atlantas (katkestas). Göteborgi MM-il (1995) sai ta 10. koha (8088 p), Spliti EM-il (1990) 8. koha (8072 p) ja Helsingi EM-il (1994) 11. koha (7894 p).

1990. aasta Hea Tahte mängudel saavutas ta kümnevõistluses 7. koha. Euroopa karikavõistlustel mitmevõistluses võitis ta 1996. aastal esiliigas Eesti meeskonnaga esikoha ja 1997. aastal superliigas teise koha.

**Seitsmevõistluses** püstitas ta 1991. aastal Eesti rekordi 6098 punktiga, mis oli sel ajal maailma hooaja edetabeli 5. tulemus.

Meistersportlane 1986. aastast ja suurmeister 1987. aastast.

Võistelnud aastatel 1987–1998 Eesti koondvõistkonnas ja 1987–1990 Nõukogude Liidu koondvõistkonnas. 

#### Eesti rekordeid
* 1984 – 4 x 110 m tõkkejooksus (kuulus Eesti rekordi 1.00,0 püstitanud meeskonda)
* 1987 – 110 m tõkkejooksus (13,6 ja 13,88) 
* 1987 – kümnevõistluses (8322, maailma hooaja edetabeli 8. tulemus) 
* 1991 – seitsmevõistluses (6098, maailma hooaja edetabeli 5. tulemus) 

## Töö treenerina
Andrei Nazarov oli aastatel 2001–2004 Eesti Kergejõustikuliidu mitmevõistluse vanemtreener. 

Aastatel 2003–2009 oli ta ja on taas 2020. aastast Audentese SK kergejõustikutreener (6. kutsetase, 2006). Ta on ka Kalevi Kergejõustikukooli treener.

Nazarov on olnud Eesti parim kergejõustikutreener aastatel 2001–2003 ja 2009–2010.

Tema hoolealused on olnud Erki Nool, Larissa Netšeporuk, Remigija Nazarovienė, Andres Raja, Tõnis Sahk, Indrek Turi, Ksenija Balta, Mikk Pahapill, Laura Ikauniece, Janek Õiglane, Karl-Erik Nazarov, Keiso Pedriks. Tema juhendatavana tuli 2012. aastal kümnevõistluses Euroopa meistriks ka sakslane Pascal Behrenbruch.

## Tunnustus
* 2009 – stipendium "Ela ja sära"
* 2012 – Euroopa Kergejõustikuliidu (EAA) treeneritöö auhind
* 2021 – Valgetähe IV klassi teenetemärk

## Isiklikku
Ta oli aastatel 1988–2009 abielus seitsmevõistleja ja treeneri Remigija Nazarovienėga. Nende poeg Deividas Nazarovas on Leedu korvpallur.

2018. aastal abiellus Andrei Nazarov Ksenija Baltaga. Neil on 2022. aastal sündinud tütar Kira.

Tema õepoeg on eesti sprinter Karl Erik Nazarov.

## Viited

## Välislingid
*